A touz presens et avenir qui verront et ourront ces presentes letres, nous frere Jehan Garnier d'Augeux de la sainte maison de l'ospital saint Jehan de Jherusalem, humble prieur en Champaigne, salut en nostre Seigneur. Faceons savoir que comme nos bien amez en Dieu frere Nicole de Villers sur Suyze, jaidiz commandeur de nostre baillie de Mormant et frere Adam de Laffons, fermiers et gouverneur d'icelle baillie pour le dit frere Nicole eussient parmuey et eschangié a l'abbaiesse et couvant de Val Baon nostre maison de Bougey, ensambles ses droitures et appartenences enciennes pour leur et leur sucesseurs en heritaige perpetuel, a tout ce que la dicte abbaiesse et couvant avoient, povoient et devoient avoir en la ville, finaige et apendences des Goules, en touz droiz que a celle cause avoient tant sur l'eglise de Longuey en rantes de blez, en dismes, en messes patron et autremant senz riens retenir, du quel eschange leur avoient baillié la possession noz diz amez freres de nostre dicte maison de Bougey, et la dicte abbaiesse et couvent en tant comme il povoient la possession de leur dicte terre des Goules en chief et en mambres comme dit est, reservey a une chascune partie le consentement de nous en tant comme a nous appartenoit et les souverains de la dicte abbaiesse et couvent, laquelle parmuttacion a la relacion de nos diz freres de la volontey de la dicte abbaiesse et couvent par l'assentement de nos freres estans avec nous si par deliberation de notre consoil la dicte parmuttacion et eschange volons, aggreons et consentons et par ces presentes confirmons, senz ce que nous, nos sucesseurs prieur en Champaigne doiens ou puissiens aler ne faire venir au contraire par voie directe, oblicque ne autrement. Et en ce fait de certaine science a nous renuncié et renuncons par ces presentes a toutes excepcions, decepcions, fraude, barat, cavillacions et a la decepcion de la moitié de juste pris estre pour nous ou contre nous es choses dessus dictes et a toutes autres raisons tant de droit escript canon et civil comme de coustume general loccal et especial qui en ce cas pouroient prejudicier ou nuyre es choses dessus dictes et a l'ampeschement d'icelles et d'une chascune. En tesmoing de laquel chose, nous avons fait mettre le seel de notre priorié en signe de perpetuel memoire et perfection de la chose en ces presentes letres, faites et donnees en notre general chapistre celebré à Chastoillon sur Soigne le macredi apres la feste des appostres saint Pierre et saint Paul, l'an de grace mil trois cens soixante et quatorze.